མི་རིགས་གཞན་དང་འདྲེས་མའི་བོད་མིའི་ལོ་འཁོར་ཚོགས་འཛོམས་ཐེངས་གཉིས་པ་དེ་མཇུག་བསྒྲེལ་ཡོད་འདུགདེ་ཡང་།ཟླ་བ་འདིའི་ཕྱི་ཚེས་༦དང་༧བཅས་ཉིན་གྲངས་གཉིས་ཀྱི་རིང་ཡོ་རོབ་ཀྱི་རྒྱལ་ཁབ་སུད་སི་ཡི་གྲོང་ཁྱེར་རྫུ་རིག་ནང་།ཡོ་རོབ་ཀྱི་རྒྱལ་ཁབ་ཁག་དང་ཨ་མི་རི་ཀ་ནས་ཕེབས་པའི་ཕ་མ་མི་རིགས་འདྲེས་མའི་བོད་མི་ཁྱོན་༡༥ཙམ་འདུ་འཛོམས་གནང་སྟེ།ཉམས་མྱོང་དང་བསམ་ཚུལ་བརྗེ་ལེན་གྱི་ཚོགས་འདུ་ཞིག་བསྐོངས་ཚོགས་གནང་ཡོད་ཅིང་།ཕ་མ་མི་རིགས་འདྲེས་མའི་བོད་མིའི་ཚོགས་པས་གསར་འགོད་བསྒྲགས་གཏམ་ཞིག་སྤེལ་བའི་ནང་།འདུ་ཚོགས་འདི་ནི་ཕ་མ་མི་རིགས་འདྲེས་མའི་བོད་མི་ཚོ་ཚོགས་འཛོམས་གནང་ས་དང་།ཉམས་མྱོང་བརྗེ་རེས་བྱེད་ས་།དེ་བཞིན།རང་ཉིད་ཀྱི་ངོ་བོ་དང་རིག་གཞུང་བཅས་ཀྱི་ཐད་གླེང་མོལ་བྱེད་སའི་སྡིང་ཆ་གལ་ཆེན་ཞིག་ཡིན་ཞེས་དང་།འདུ་ཚོགས་འདི་ཡོ་རོབ་བོད་ཀྱི་གཞོན་ནུའི་མཐུན་ཚོགས་ཀྱི་རྒྱབ་གཉེར་ཡོད་པའི་ཐོག་ནས་གོ་སྒྲིག་གནང་ཞིག་ཡིན་འདུགཕ་མ་མི་རིགས་འདྲེས་མའི་བོད་མིའི་ལོ་འཁོར་ཚོགས་ཆེན་ཐེངས་དང་པོ་དེ་ཨིན་ཇིའི་རྒྱལ་ས་ལོན་ཊོན་ནང་འཚོགས་ཡོད་ཅིང་།སྐབས་དེ་དུས་ཀྱང་ཡོ་རོབ་དང་བྱང་ཨ་མི་རི་ཀ་བཅས་རྒྱལ་ཁབ་མང་པོ་ཞིག་ནས་བུ་མི་ཁྱོན་༢༠ཙམ་གྱིས་མཉམ་ཞུགས་གནང་སྟེ།ཉམས་མྱོང་དང་བསམ་ཚུལ་བརྗེ་རེས་གནང་ཡོད་པ་རེད།ཚོགས་བཅར་བ་ཚོར་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་གིས་འཚམས་འཕྲིན་གནང་བའི་ནང་།གོ་སྐབས་འདི་དམ་འཛིན་གྱིས་།ཚོགས་བཅར་བ་ཚོས་རང་ཉིད་ཀྱི་ལོ་རྒྱུས་དང།མངོན་འདོད་གླེང་སློང་ཡོང་རྒྱུའི་རེ་བ་ཡོད་པ་དང་།བཙན་བྱོལ་ནང་གི་བོད་མིའི་སྤྱི་ཚོགས་འདི་ནུས་པ་ཆེ་རུ་ཡོང་ཐབས་དང་།བོད་ནང་གི་བོད་རིགས་སྤུན་ཟླར་གདུང་སེམས་མཉམ་བསྐྱེད་ཤུགས་ཆེ་བ་ཡོང་རྒྱུ་སོགས་ཀྱི་རེ་བ་བྱེད་བཞིན་ཡོད་ཅེས་གསུངས་ཡོད་པ་རེད།